3 หุ้นไก่ตีปีก! เวียดนามไข้หวัดนกระบาดคาดได้ประโยชน์นำเข้าไก่ไทยพุ่ง
3 หุ้นไก่ตีปีก! เวียดนามไข้หวัดนกระบาดคาดได้ประโยชน์นำเข้าไก่ไทยพุ่ง
3 หุ้นไก่ตีปีก! เวียดนามไข้หวัดนกระบาดคาดได้ประโยชน์นำเข้าไก่ไทยพุ่ง
12 ก.พ. 2563

ผู้สื่อข่าวรายงานว่า  หุ้นส่งออกไก่คาดได้รับผลดีหลังเวียดนามพบไข้หวัดนกระบาดในพื้นที่ภาคกลาง โดยขณะนี้ได้กำจัดสัตว์ปีกแล้วกว่า 23,000 ตัว คาดเป็นบวกกับหุ้น CPF, GFPT, TFG
โดยราคาหุ้นบริษัท เจริญโภคภัณฑ์อาหาร จำกัด (มหาชน) หรือ CPF  ณ เวลา 11.22น. อยู่ที่ระดับ 29.350 บาท บวก 0.50 บาท หรือ 1.72% ด้วยมูลค่าซื้อขาย 103.05 ล้านบาท
ส่วนบริษัท ไทยฟู้ดส์ กรุ๊ป จำกัด (มหาชน) หรือ TFG ณ เวลา 11.23 น. อยู่ที่ระดับ 4.04 บาท บวก 0.06 บาท หรือ 1.51% ด้วยมูลค่าซื้อขาย 7.79 ล้านบาท
ด้าน บริษัท จีเอฟพีที จำกัด (มหาชน) หรือ GFPT ณ เวลา 11.24 น. อยู่ที่ระดับ 11.30 บาท ลบ 0.20 บาท หรือ 1.74% ด้วยมูลค่าซื้อขาย 31.20 ล้านบาท
บล.ดีบีเอส วิคเคอร์ส  ระบุในบทวิเคราะห์วันนี้(12ก.พ.63) ว่า เวียดนามพบไข้หวัดนก สำนักข่าวเวียดนามนิวส์รายงานว่า จังหวัดตรันฮัว ซึ่งอยู่ภาคกลางของประเทศเวียดนาม ได้กำจัดไก่และเป็ดในเขตพื้นที่ติดเชื้อไวรัสไข้หวัดนกสายพันธุ์ A/H5N6 ไปแล้วกว่า 23,000 ตัว ใน 2 พื้นที่ คือ เขตนองกอง และเขตกวางซวง
ก่อนหน้านี้มีข่าวว่า ไข้หวัดนกสายพันธุ์ H5N1 ระบาดในเมืองเชาหยาง มลฑลหูหนานของประเทศจีน และทางการสั่งทำลายไก่ไปแล้ว 17,828 ตัว
ความเห็น DBS : นักลงทุนอาจกังวลกับข่าว แต่คาดว่าผลกระทบต่อผู้ประกอบการส่งออกไก่ของไทยจะจำกัด เพราะไทยมีประสบการณ์เรื่องไข้หวัดนกมาแล้ว จึงคาดว่าจะรับมือได้ดี 
ขณะเดียวกันถ้าจีน เวียดนาม ประสบปัญหาเรื่องไข้หวัดนกรุนแรง ก็อาจจะต้องนำเข้าไก่ หรือเนื้อสัตว์ประเภทอื่น เช่น หมู จากไทยเพิ่มขึ้น ซึ่งบริษัทที่ได้ประโยชน์ คือ CPF, GFPT, TFG 